王信
题椿桂堂
乡与子直游胶庠，是时子明居侍旁。
友于学问相激昂，声华日驰翰墨场。
仲氏一第如探囊，伯氏随即凌云翔，
已快雁塔书雁行。君家余庆未易量，
二龙三凤同呈祥。一门竞爽如圭璋，
前后继踵名相望。夥为十佛经中光。
联翩不羡金华堂，会稽何独夸诸黄。
世言燕山窦十郎，一枝椿老五桂芳，
君今取此名其堂。荐绅荣之富篇章，
几与窦氏争颉颃。吾家亦颇推吾乡，
自从仲父闓天荒，五登科第于太常，
枝分派别各一房，敢与君家相比方。
夫人更喜寿且康，岁时罗列称寿觞。
彩衣青紫交焜煌，人生至乐见未尝。
源深允矣流必长，孙枝更接秋风香。